पोन्नन ते शिवजोगी इयां गै गल्लां करदे प्हाड़ चढ़दे जा दे हे। झरने दे दौनें पासै बड़े ध्यान कन्ने दिखदे जा दे हे। पर कुतै बी कुसै प्हाड़ी रस्ते दा नां निशान नईं हा लब्बा दा। दौनें पासै लम्मियां लम्मियां सिद्धियां कन्धा जन प्हाड़ियां ते कुप्पड़ खड़ोते दे हे। घने ते कंडे आले घा-बूट थाएं थाएं उग्गे दे हे। उनें गी हत्थें कन्ने इद्धर उद्दर करदे अखीर च ओ उत्थें पुज्जे जित्थे झरने दा मूल मुण्ढ हा। पानी पेई पेई उत्थें इक छप्पड़ जन बनी गेदा हा। उस्सै छप्पड़ै दै इक पास्सै दे कुप्पड़ें दा स्हारा लैन्दे ते कुतै कुप्पड़ै गी टपदे कुतै उतरियै पानी च टुरदे ओ अग्गे बधै दे हे। पोन्नन बी शिवजोगी दे पिच्छें पिच्छें उयां गै अग्गे बधदा जा दा हा। जियां जियां शिवजोगी चलदे हे, डिगदा ढौन्दा ओ बी उयां गै चलदा उन्दे कोल जाई पुज्जा। फी ओ दवैं जनें बड़ी हुश्यारी कन्ने इक इक कदम अग्गे रखियै चलन लगे।